გაზაფხულის თოვლი (რომანი)

გაზაფხულის თოვლი () — იაპონელი მწერლის, იუკიო მიშიმას 1969 წლის რომანი, რომელიც მისი ცნობილი სერიის — "ნაყოფიერების ზღვა" — პირველი ნაწილია. ნაწარმოები, თავდაპირველად, 1965-1967 წლებში, გაზეთში - "შინჩოში" - ქვეყნდებოდა, ხოლო სრული სახით 1969 წელს გამოიცა. ნაწარმოების შექმნაში მწერალს სხვადასხვა საკითხის ფუნდამენტური გამოკვლევა, მათ შორის ქალაქ ნარაში ბუდისტური ტაძრის მონახულება, დაეხმარა.The Yukio Mishima Cyber Museum . Village Yamanaka. Accessed May 22, 2008.

 სიუჟეტი 

რომანის სიუჟეტი 1912-1914 წლებში მიმდინარეობს და მოგვითხრობს 19 წლის განებივრებული და მეოცნებე ახალგაზრდა მამაკაცის, კიოაკისა და გაღარიბებული სამურაების ოჯახის წევრის, სატოკოს სიყვარულის ისტორიას. კიოაკი და სატოკო ერთმანეთს ბავშვობიდან იცნობენ, ჯერ კიდევ იმ დროიდან, როცა კიოაკი აღსაზრდელად სატოკოს ოჯახს მიაბარეს. 

სატოკო ძლიერ იყო შეყვარებული კიოაკიზე, თუმცა საკუთარ გრძნობებს მანამ ვერ ავლენდა, სანამ კიოაკის მამის ჩარევით, იმპერატორმა სატოკოს პრინც ჰარუნორუზე დანიშნვა არ ბრძანა. მიუხედავად ინტრიგისა და შანტაჟისა, კიოაკი, ტადეშინას დახმარებით, სატოკოსთან საიდუმლო შეხვედრებს აწყობს. საბოლოოდ, საქმე იქამდე მიდის, რომ ჰარუნორუზე დანიშვნის ცერემონიამდე ცოტა ხნით ადრე სატოკო ფეხმძიმდება. ტადეშინა, რომელიც ვერ ახერხებს, სატოკო ნაყოფის მოცილებაში დაარწმუნოს, გამოსამშვიდობებელ წერილს უგზავნის მარკიზ მაცუგაეს, რომელშიც მას მოსალოდნელი კატასტროფის შესახებ აუწყებს. 

კიოაკი მკაცრი ზედამხედველობის ქვეშ ექცევა, ხოლო სატოკო, მშობლების იძულებითი ჩარევით, აბორტს იკეთებს. ნაყოფის მოცილებიდან მალევე, სატოკო დედასთან ერთად, მიემგზავრება მონასტერში, აიაკურას ნათესავთან, რომელთანაც მონაზვნობის ფიცს დებს და იძლევა პირობას, რომ კიოაკის ცხოვრებაში აღარ შეხვდება. დაორსულების ამბის დამალვის მიზნით, სატოკოს ოჯახი არაერთ ხრიკს მიმართავს, მათ შორის, მარკიზ მაცუგაე ავრცელებს ჭორს იმის შესახებ, რომ, თითქოს, მისი ქალიშვილი შეიშალა. 

მეგობარ და მთხრობელ ჰონდასგან ფულის სესხების შემდეგ კიოაკი მიემგზავრება მონასტერში, რათა უკანასკნელად იხილოს სატოკო, თუმცა მას იქ არაფრით არ უშვებენ. ტოკიოსკენ მიმავალ გზაზე მას პნევმონია უვითარდება და რამდენიმე დღეში გარდაიცვლება.

 ადაპტაციები 
1970 წელს იაპონურ ტელეარხზე – "ფუძი" – მაყურებელმა იხილა რომანის მიხედვით გადაღებული ექვსი სერიისგან შემდგარი სერიალი "გაზაფხულის თოვლი". 2005 წელს, რეჟისორმა იუკისადა ისაომ გადაიღო ამავე სახელწოდების სრულმეტრაჟიანი ფილმი,  რომელიც მთლიანად ახალგაზრდა მსახიობებით იყო დაკომპლექტებული.  2006 წელს რიოკო იკედოიმ რომანზე დაფუძნებული ამავე სახელის მანგა გამოსცა.

 სქოლიო 

კატეგორია:1969 წლის რომანები
კატეგორია:იუკიო მიშიმას ნაწარმოებები
კატეგორია:ფილმებად ადაპტირებული რომანები
კატეგორია:იაპონური რომანები